Spolok svätého Vojtecha

Trnava 2023

Kateřina Lachmanová

Deväť dní
ruka v ruke
so sv. Teréziou
z Lisieux

Ukážka z elektronickej knihy

„A my, čo sme uverili,

spoznali sme lásku,

akú má Boh k nám“

(1 Jn 4, 16).

© Spolok sv. Vojtecha – Vojtech, spol. s r. o., Trnava 2023

ISBN 978-80-8161-604-4

Vytvorenie elektronickej verzie Dibuk, s. r. o., 2024

ÚVOD

Prečo sa modliť novénu práve s touto sestrou vo viere? Svätá Terézia z Lisieux (1873 – 1897) je totiž veľkou učiteľkou modlitby príhovoru a všetkých jej hlavných ingrediencií, ktorými sú skutočná láska k Bohu a k ľuďom, ochota obetovať sa, pokora i smelá dôvera a živá nádej uprostred temnôt.

Navyše v týchto rokoch (2023 a 2025) Terézia slávi v nebi nielen svoje stopäťdesiate narodeniny, ale aj sté výročie svojho blahorečenia a svätorečenia. Vďaka jej príhovoru môžeme určite očakávať silný dážď ruží (milostí), ktorý sľúbila pred svojím odchodom do neba. Sama vždy počítala s tým, že počas osláv sa zvláštnym spôsobom otvára nebo, a už tu na zemi silno vnímala a využívala láskyplné puto medzi bojujúcou a oslávenou Cirkvou.

A za koho či za čo sa modliť? To už si každý rozlíšme srdcom vďaka pôsobeniu Ducha Svätého. Ak však chceme prosiť a prihovárať sa v duchu svätej Terézie z Lisieux, či už za seba alebo za druhých, vyhnime sa akémukoľvek troškáreniu. Ona sama sa nebála vyjadrovať pred Bohom svoje najväčšie a najhlbšie túžby, s pevnou vierou, že ak by ich Pán nechcel vypočuť, neprebúdzal by ich v nej. Terézia nás učí žiť a modliť sa tak, ako to robia deti nebeského Otca, ktorý je mocný a zvrchovaný, ale i milosrdný a až márnotratne štedrý: „... a všetko, čo ja mám, je tvoje“ (Lk 15, 31).

1. DEŇ

„Nech i vrchy odstúpia a kopce nech sa otrasú: moja milosť neodstúpi od teba, zmluva môjho mieru sa neotrasie, hovorí Pán, tvoj zľutovník“ (Iz 54, 10).

SLOVÁ SVÄTEJ TERÉZIE:

„Mne dal (Pán poznať) svoje nekonečné milosrdenstvo a vďaka nemu kontemplujem a uctievam ostatné božské dokonalosti. Všetky potom vidím, ako by žiarili láskou, áno, zdá sa mi, že i spravodlivosť je zaodetá láskou (a možno ešte viac ako akákoľvek iná vlastnosť)... Aké je to radostné, keď si pomyslím, že Pán Boh je spravodlivý, to znamená, že berie na vedomie naše slabosti, že dokonale pozná našu prirodzenosť. Čoho by som sa teda mala báť?“ (RA, 83 v).

(chvíľa tichého rozjímania)

MODLITBA:

Pane, ďakujem ti za tvoje milosrdenstvo, ktoré je ako mohutná hora – nič ním neotrasie. Ani môj hriech, veď ty si prišiel kvôli hriešnikom, nie kvôli tým, ktorí si zakladajú na svojej vlastnej spravodlivosti. Do tvojho milosrdenstva zverujem celú svoju minulosť i budúcnosť: nechcem ťa už zarmucovať nedôverou, akoby na moje slabosti a previnenia nestačilo tvoje milosrdenstvo.

Koniec ukážky